Source: https://domov.sme.sk/c/3433325/sud-dnes-zamietol-ziadost-otca-o-predbezne-opatrenie.html
Timestamp: 2017-05-27 06:41:58+00:00
Document Index: 1100517

Matched Legal Cases: ['Súd ', 'Súd ', 'súd ', 'súd ', 'súd ', 'súd ', 'súd ', 'súd ', 'Súd ']

Súd dnes zamietol žiadosť otca o predbežné opatrenie - domov.sme.sk
Zobraziť všetky sekcie Súd dnes zamietol žiadosť otca o predbežné opatrenie
BRATISLAVA 9. augusta (SITA) - Prípad 11-ročného Marca Masiera, ktorý v stredu prišiel na taliansku ambasádu v Bratislave s tým, že chce žiť s otcom, sa opäť zamotáva. Okresný súd vo Zvolene dnes podľa ... 9. aug 2007 o 22:03 SITA
Písmo:A-|A+0BRATISLAVA 9. augusta (SITA) - Prípad 11-ročného Marca Masiera, ktorý v stredu prišiel na taliansku ambasádu v Bratislave s tým, že chce žiť s otcom, sa opäť zamotáva. Okresný súd vo Zvolene dnes podľa slov právnej zástupkyne Marcovej matky Andrey Cisárovej zastavil konanie o vydaní predbežného opatrenia, v ktorom Marcov otec žiadal, aby súd chlapca zveril do starostlivosti jeho sestre, ktorá žije v Taliansku. Tá sa podľa otcovej žiadosti mala o Marca starať dovtedy, kým súdy právoplatne nerozhodnú o tom, ktorý z rodičov sa bude o Marca starať. Ďalší návrh na vydanie predbežného opatrenia podal na okresný súd vo Zvolene dnes úrad práce, sociálnych vecí a rodiny. Ten podľa Cisárovej žiada súd, aby predbežným opatrením zveril chlapca do starostlivosti matke. O tomto návrhu by mal podľa advokátky rozhodnúť súd v piatok. Chlapcova matka dnes zároveň požiadala úrad práce, sociálnych vecí a rodiny, aby zaslal na súd návrh, podľa ktorého by bola talianska ambasáda povinná chlapca vydať matke. Chlapca, ktorý prišiel na taliansku ambasádu, veľvyslanectvo odmieta vydať matke a trvá na tom, aby sa rodičia chlapca dohodli. Veľvyslanectvo v tejto veci s médiami nekomunikuje. Chlapcova matka dnes na brífingu povedala, že je presvedčená, že otec sa s ambasádou dohodol. Pred dvoma týždňami, keď bol s chlapcom sám, bol podľa lokalizácie cez mobil na talianskej ambasáde v Bratislave. "Otec ho manipuluje veľmi škaredým a ťažkým spôsobom," tvrdí matka. Otec tieto tvrdenia odmieta. Podľa jeho advokátky Diany Hrončekovej je Marco rozhodnutý žiť s otcom, aj preto požiadal taliansku ambasádu o pomoc. "Keď som sa ho pýtala, prečo chce ísť do Talianska, povedal, že je tam dobrá pizza, more, Alpy, môže hrať rugby," hovorí jeho matka. Marcov otec je Talian, dieťa má obe štátne občianstva. Otec žil desať rokov na Slovensku, pred rokom odišiel aj so synom na dovolenku do Talianska a nechcel ho vrátiť. Súd v Benátkach po štyroch týždňoch rozhodol, že dieťa musí vrátiť matke a všetky rozhodnutia spadajú pod slovenské súdy. Odvtedy bol prvýkrát s Marcom na Slovensku pred dvoma týždňami, kde zrejme podľa matky dohodol útek chlapca na ambasádu. Dal mu peniaze na taxík a keď sa začiatkom týždňa vrátili s matkou z dovolenky, na bratislavskom letisku si Marco zobral taxík na ambasádu. O tom, že akcia bola dohodnutá, môže podľa matky svedčiť aj to, že na ambasádu prišiel o 08:15 ráno a hoci otvárajú po deviatej, pustili ho dnu. Nechajte si posielať ranný prehľad najdôležitejších správ e-mailom